ming030890/wiki-yue-high-quality huggingface dataset:
林鄭月娥負面稱呼

香港傳媒、輿論、網上討論區同市民對做過行政長官林鄭月娥嘅負面稱呼有「777」、「7婆」、「奶媽」、「好打得」、「攬炒之母」等。截至2019年，林鄭月娥喺網上能夠被辨識到嘅稱呼超過30個。

777
777係林鄭月娥其中一個出名稱號。
林鄭月娥喺2017年參選行政長官選舉，最終以777票當選。林鄭月娥嘅前任特首梁振英其中一個稱呼係「689」，源於佢選舉得票，林鄭月娥亦因為咁被稱呼為「777」（「柒」係粵語粗口，意思係男人性器官）。政治諷刺現各種政治宣傳上，carousell有賣家出售滙豐銀行靚number銀紙，稱號碼疑似鬧林鄭係「GD」（走狗、死）同埋「76（柒碌、on9）」

7婆
林鄭月娥亦因佢女人身份被稱做「7婆」，又因為佢本名被稱呼做「7娥」。

奶媽
自從梁振英2012年上任特首以嚟，唔少棘手問題都需要由林鄭喺記者會解畫（但相關負責官員往往企喺後面，冇發言），林鄭因為咁被人叫做「奶媽」。

攬炒之母
林鄭月娥特首任內爆發反送中運動，香港社會大為動盪，林鄭亦因為咁被人叫攬炒之母。
查理獲斯

查理獲斯（粵拼：caa4 lei5 wok6 si1，英文：Charlie Wurz，2005年12月2號—）係奧地利賽車手，喺2023年嗰陣參加咗第70屆澳門格蘭披治大賽車。
棕鬣狗

棕鬣狗（Hyaena brunnea，另一個學名Parahyaena brunnea）係一種生活喺非洲食肉動物。 係罕見品種。

特徵
棕鬣狗由頭到身長達150厘米。膊頭高88厘米，尾長25厘米。體型比條紋鬣狗細隻。佢另外同條紋鬣狗嘅分別，公乸之間冇大嘅差別 though males may be slightly larger than the females.。鬣狗公體重可達43公斤，乸可達40公斤，但亦有個別體重可達55公斤。全身披上好長，毛茸茸嘅皮毛，尤其係背脊同埋條尾。體色為深褐色，頭灰色，上半身以至腿部黃褐色，帶有黑色橫紋。覆蓋頸部同背脊嘅皮毛長約305厘米。棕鬣狗有強大嘅下顎，可以將出世5分鐘嘅瞪羚仔腿骨咬碎，但呢種能力會隨年紀增長，牙齒磨損度而下降。棕鬣狗嘅頭顱骨比條紋鬣狗更大，牙齒排列更專化，表示食物範圍更廣泛。棕鬣狗尾巴下方有肛門腺，會分泌黑白色糊嘅油腺。呢啲油腺會黐響草上，作劃地盤之用。每4分1英里就有一撻。

社交
棕鬣狗嘅社交生活可以同狼媲美。佢哋呢種群居動物可能由一個族唔同年紀嘅男女組成，亦有報告指出由4男6女組成。佢哋有階級觀念，由儀式或者模擬戰鬥界定。佢哋冇固定嘅狩獵路線。偶爾有年輕鬣狗公加入族群。

繁殖
棕鬣狗仔
棕鬣狗乸係多產嘅動物，2歲就生得第一胎，佢哋嘅懷孕期大概97日。同土狼唔同嘅地方，係鬣狗乸同族群裏面有領導地位嘅鬣狗公或者一啲到處流浪嘅鬣狗公交配完之後，會搵一個唔會畀獅子或條紋鬣狗騷擾嘅狗窿哺育幼仔，呢啲狗窿主要由沙丘建成，而鬣狗公會協助哺育幼仔。鬣狗乸每生產後隔20個月又可以生多一次。通常由有領導地位嘅媽媽生仔，但若有其他鬣狗乸生仔，亦會協助照顧，通常可一次生1至5隻鬣狗仔，出世時冇咁快開眼，大概8日之後先睇到嘢。同條紋鬣狗唔同嘅嘅地方，族群所有鬣狗公都會輪流搵食物餵鬣狗仔。佢哋響14個月內唔會完全戒奶，期間唔會離開狗窿。

食啲乜
棕鬣狗係典型嘅清道夫，佢哋會食大型食肉獸殺死嘅動物屍體，有時佢哋會食昆蟲、老鼠之類嘅嚙齒動物、鳥蛋同果實。但佢哋可以為咗食腐屍，殺死黑背豺、獵豹同豹（包括成年嘅豹公）。佢哋會留意樹上嘅花豹有冇獵物。響卡拉哈里沙漠，棕鬣狗主要依賴大型食肉動物。佢哋甚少俾獅子或條紋鬣狗殺死 。
棕鬣狗會將食剩嘅食物收埋響灌木底下，留待未來24個鐘頭內再享用。棕鬣狗捕獵技巧好水皮，若有機會，佢哋會捉跳兔，以及跳羚嘅幼仔嚟食。響納米沙漠對開海岸邊，佢哋會捕食南非海狗嘅仔，佔咗棕鬣狗餐單嘅2.3%。喺卡拉哈里沙漠，棕鬣狗有80%時間響夜晚出嚟搵食。Their powerful sense of smell allows them to track even old carcasses 2 km (1.2 mi) downwind.
樂翠臺

樂翠臺係香港嘅私人機構參建居屋之一，喺香港島柴灣泰民街嘅山坡上面，由香港房屋委員會同新世界發展聯合發展，總共有三棟，喺1985年起好，同隔籬嘅康翠臺同年賣。
氧化鎂

氧化鎂（粵拼：joeng5 faa3 mei5，Magnesium Oxide）係鎂嘅氧化物，化學式MgO，外觀係白色粉，微溶喺水、溶喺酸。
港人講地

港人講地係一個香港親北京派嘅網媒同互聯網平台，由梁振英齊心基金旗下子公司經營。
根據香港中文大學傳播與民意調查中心喺2019年11月嘅民調，港人講地嘅公信力評分為4.29，喺網上媒體中排名倒數第一，係10間網上傳媒中公信力最低。

簡介
「港人講地」網站及群組由前行政會議成員張震遠及梁振英競選辦顧問鄧爾邦成立嘅「齊心基金有限公司」管理，多刊登梁振英支持者撰寫嘅議政文章，即時轉載高官發言，並引用網民提供嘅政治漫畫。目前位於九龍荔枝角長順街7號西頓中心3305-7室。

內容
除咗一般嘅新聞報導之外，亦設有點播、直播、有聲專欄、港人觀點、部落格等部份。佢亦都好似其他報章噉，提供爆料部份，供讀者報料。

涉事
喺2021年，有學術期刊分別發表文章，話港人講地雖然自稱係新聞平台，但實際係散播政治宣傳嘅平台，可信度備受質疑，而且被中文維基百科列作唔可靠嘅資料來源。

被指造假
2015年3月17號，梁振英出席行政會議前喺請願區接收請願信，新聞統籌專員馮煒光喺政府新聞處人員喺場下，以自己嘅iPhone影低收信情況。幾個鐘後，疑似以該角度拍攝嘅卻出現喺「港人講地」facebook專頁。該專頁聲稱係收到「讀者」手機拍攝片段，又強調梁接信時絕非「急急腳」離開，而係「駐足細心」聆聽。記者事後詢問馮有冇提供片段畀政府以外嘅網媒，但未獲正面回答，只稱拍片係「習慣」只為留下紀錄，引起批評。

涉及中共發放假新聞系統
美國獨立社交平台研究公司Graphika喺2021年2月發表報告，指出有數以百萬計嘅虛假社交平台帳戶有組織同有系統咁幫中共唱好，呢啲戶口，2019年起集中攻擊香港反送中運動，去到2020年武漢肺炎疫情爆發後，呢啲網軍又將重點改為幫中國講好話，同時抵毀美國喺武漢肺炎期間嘅抗疫工作。報告點名提到，包括港人講地在內嘅多名親中派人士同網媒，仲有中國外交部發言人趙立堅、多位中國駐外大使等，有份參與散播垃圾假資訊（spamouflage）。報告又話，有關活動有幕後組織同資金支持。

卷入涉發報煽動仇視影片官非
有申索人，入稟狀向屈穎妍等人涉發放煽動仇恨精神病人影片。申索書指屈穎妍喺網上，發布煽動仇恨精神病人影片，同時「港人講地」予以轉載、 Google冇將影片下架。3名答辯方分別係屈穎妍、圈傳媒（即「港人講地」母公司），同埋香港Google，指佢哋涉違《殘疾歧視條例》。
漁暉苑

漁暉苑 (Yue Fai Court)，係香港嘅一個居者有其屋屋苑，喺香港香港仔石排灣，近石排灣邨同埋漁光邨，喺1980年入伙，係香港最早起好嘅居屋屋苑之一。
同一般居屋唔同，漁暉苑所有單位都唔使補地價，而且一律可以喺公開市場自由轉讓。
烏克蘭地區黨

烏克蘭地區黨 (烏克蘭文：Партія регіонів、俄文：Партия регионов) 係一個烏克蘭嘅政黨，係國家最大嘅親俄羅斯黨，曾經喺2006-2014年期間做過執政黨。喺2023年2月，由於俄烏戰爭嘅關係，政府正式禁咗成個黨。

歷史
喺1997年10月26號，烏克蘭地區復興組織正式喺基輔成立烏克蘭地區黨，由當時頓涅茨克市長 Volodymyr Rybak 做主席。個黨喺1998年嘅立法選舉第一次參選，贏到0.9%嘅選票。喺之後嘅時間，地區黨同其他黨組成咗聯盟，嚟擴大自己喺議會嘅權力。
喺2004年，第4屆烏克蘭總統選舉出現選舉舞弊嘅爭議，造成橙色革命，地區黨嘅亞努科維奇最終喺重做嘅選舉入面輸咗畀尤先科。
喺2005年，烏克蘭地區黨同俄羅斯嘅統一俄羅斯黨前咗合作協議，地區黨嘅親俄意識越嚟越強。
喺之後嘅時間，地區黨嘅支持度一路上，到2010年正式贏咗總統選舉，亞努科維奇成為烏克蘭總統。到2014年，亞努科維奇嘅親俄政策引致咗 Euromaidan，而佢喺革命成功之後就走咗佬去俄羅斯。自此之後，地區黨嘅黨員開始分散去其他黨，個黨嘅系統逐漸拆散。
喺2023年2月21號，由於黨嘅親俄立場同烏克蘭喺俄烏戰爭嘅立場有直接衝突，所以烏克蘭第八號行政法院正式禁咗呢個黨。
狹義化

狹義化（粵音：haap3 ji6 faa3；英式英文：specialisation）係指思考者攞一啲普遍化嘅知識嚟，分析某一兩個特殊情況。例如家陣有位物理學家攞住講重力嘅理論（一個普遍描述萬物嘅理論）嚟分析一個蘋果嘅自由下墜（好多嘢都可以受重力影響，所以蘋果嘅自由下墜只係其中一個個案）就會係狹義化嘅例子。
烏高烏高卓古

烏高烏高卓古（粵拼：wu1 gou1 wu1 gou1 coek3 gu2，英文：Ugo Ugochukwu，2007年4月23號—）係個嚟自美國嘅賽車手，喺2023年嗰陣參加咗第70屆澳門格蘭披治大賽車。
廣義化

廣義化（粵拼：gwong2 ji6 faa3 | 英文：generalization）係指以下噉嘅過程：攞多個唔同個案，搵出呢柞個案嘅共通點（即係攞走一啲淨係某啲個案有嘅嘢），用呢啲共通點形成一個概念。

具體定義
睇埋：子集
想像兩個相關嘅概念，A 同 B，如果話「A 係 B 嘅廣義化」（或者「B 係 A 嘅一個個案」）意思等同係話：
B 入面嘅每個例子都同時屬於 A 嘅例子；但
有啲屬於 A 嘅例子並唔係 B 嘅例子。
舉個簡單例子，動物呢個概念係昆蟲嘅廣義化－
屬昆蟲嘅物體（例如蝴蝶、蜜蜂同甲蟲呀噉）冚唪唥都屬動物，
但有好多屬動物嘅物體（例如人類、八爪魚同烏鴉呀噉）都唔屬於昆蟲。

科學例子
生物分類：如果一個物種被分做類別 C，即係話嗰種物種嘅成員冚唪唥都屬 C，但 C 可以包含唔屬嗰個物種嘅成員。
物理定律：可以睇將牛頓力學上嘅一啲定律廣義化嘅狹義相對論。
... 等等。
趙嘉韻

趙嘉韻（英文：Chiu Ka Wan Karen，11月30號—）係香港嘅前新聞從業員，曾經係無綫電視港聞組首席記者。
石圍塘碼頭

石圍塘碼頭（「塘」字有變調，粵拼：sek3 wai4 tong2 maa5 tau4）係廣州一個客運碼頭，喺荔灣區芳村嘅石圍塘火車站東邊冇幾遠嗰度。呢度有過江渡輪可以去到大坦沙同黃沙嗰邊。

史
呢個碼頭喺20世紀30——40年代嗰陣，係一個水運碼頭。嗰度成日運蔬菜、日用品同水果等嘅地區，結果噉就搞咗個水上交易市場。佢既係珠江三角洲水上人家嘅買賣、換嘢同補充資源嘅地區，又係搞生活用品同埋生產資料嘅重要集散地。
到咗20世紀50——60年代，由於佢附近冇幾遠就係石圍塘站，嗰時喺廣州往返佛山嘅乘客就喺南方大廈嗰度坐船嚟到呢度，跟住去火車站入面。嗰時重係芳村入面比較繁華嘅地區，喺熱辣辣嘅夏天嗰陣，重可以坐私人客船去到邊度都得。舊時廣州成日食嘅艇仔粥就喺呢度猛咁搞。
2014年11月4號，廣州水上巴士公司取消咗之前喺呢個碼頭停嘅S1線同S3線。之後新出咗一條路線往返石圍塘碼頭。究竟係點解，廣州市客輪公司就話雖然平時呢兩條路線都好多人坐，但係石圍塘站冇乜人上落，佢減少停站係為咗提高路線嘅營運效率。之前有市民話過石圍塘站冇乜人上落，唔使停都得。加上石圍塘附近有又急又窄嘅彎響度同埋好多貨輪行呢度，如估水巴猛咁喺呢度停，甚至會發生撞船事故都有。
破地獄

破地獄（又叫破獄）係道教喪禮上超渡先人嘅科儀法事之一，破地獄意思係帶領先人從九層地獄出嚟，每一層地獄都有唔同嘅分工，並從而審判先人係咪犯過罪孽。儀式多數喺「守夜」晚上，儀式「誦經」之後，「遊十殿」同「過橋」之前進行。
𠵱舊時傳統，只有後生枉死嘅人先至需要破地獄，年老而自然離世嘅人就唔需要嘅；但有啲人會覺得成世人或多或少都有罪孽，所以都需要破地獄去超渡。

由來
破地獄相傳源於目連救母嘅民間故事，目連羅漢眼見亡母喺地獄受餓鬼之苦，得佛祖救咗亡母，因此破地獄唔單止揉合咗佛教誦經同道教儀式，亦符合中國儒家孝義嘅傳統。
香港中文大學宗教及文化研究系黎志添教授接受訪問時話，喺香港辦喪事做破地獄嘅道士大多喺廣東「正一派」喃嘸師傅，佢哋根據唔同嘅儀式同目的，按照相應經本敷演儀式，祈求保境安民、陰安陽樂。無論係道教，抑或係佛教，喪禮做法事儀式都係用來超度亡魂，免除亡魂罪責，唔駛喺陰間受苦，並借法事儀式嘅功德離開陰間，甚至早登仙界。喺道教嘅「承負」觀念中，前人惹禍，後人遭殃；前人積善，後人享福。一場法事嘅功德，既係拯救剛離世亡者，亦係清除祖先罪孽，以免佢哋嘅餘殃留畀子孫。
根據科儀本《先天斛食濟煉幽科》，道觀一般超度亡者脫離地獄，會「施食」（又稱「斛食」）同「煉度」，而唔係破地獄；施食為解除亡魂飢寒之苦，煉度為渡化亡者離開陰間登仙界，呢個有別於破獄，要從深層地獄中攝召重罪亡魂。一般只有「罪大惡極，或者年輕、意外身亡、自殺」需要進行破地獄；七老八十高壽者代表佢今世積咗善德，就算有小過失，都唔算係壞人。如果係自然死亡，就冇必要破地獄，只要喺超度儀式中為佢誦經，以減輕佢喺陰間遭遇嘅淒苦。
黎指出，現實中有唔少女道士會做超度破獄儀式。不過神明係聖潔之身，道士做法事要「請神」，就要保持淨身，例如要齋戒沐浴、反省自己、念經，而道教認為經血係「濁氣」，所以女道士做法事時要避免經期。一場完整嘅「打齋」需要通宵進行，考慮到體能要求，所以喃嘸師傅呢個行業好少有女性。

儀式
喃嘸師傅（通常要六位道士，「小幽」只要四位道士，「坐三寶」或「坐三清」需要至少22位道士同場進行）喺靈堂中間地下放一個盆仔（俗稱「獄盤」），盆外圍放九塊瓦片（代表九幽地獄）同放上寫咗先人個名嘅元寶，俗稱「開位」，然後燃點元寶。孝子會手抱先人嘅靈牌，道士就會帶領先人嘅親友圍住火堆誦經行幾個圈，跟住喃嘸師傅會圍住火團不停轉圈同誦經，用手上嘅木劍將瓦片逐塊打碎。喃嘸師傅將九塊瓦片打碎之後，表示亡者已經醒覺，為亡魂喺地府開路免受地獄受苦，早日轉世投胎轉世。儀式最後部份，高功法師會手抱牌位跨過獄盤，象徵已帶領先人離開地獄。
另外，新界圍村會喺喪禮打齋時行俗稱「圍村例」嘅儀式，其中包括係破地獄之前，做「走五門」儀式，由喃嘸先生扮成土地公、地藏王、守門童子等角色，做一場尋找亡魂嘅喃嘸戲，再帶領孝子賢孫逐一穿越東南西北中地獄五門。已故喃嘸先生梁承宗生前憶述，以往重有「走八門」儀式，但自從1990年代初喺屯門順風圍做過之後，就再冇人做。從前圍村以耕田為生，比較窮困。出殯冇走五門，亦冇守夜，遺體直接由家中抬上山入土。後來圍村賣地富起來，凡係冤枉死、意外死，都會做出殯，請喃嘸師傅走五門，交通意外得到賠償嘅就一定做。近年因生活環境不同，會守夜，流行做走五門。
陳俊

陳俊，香港親中派文化界人士。
佢曾經參與公開聯署支持北京未經諮詢或香港人同意，強行訂立嘅《港版國安法》。
莊豪鋒

莊豪鋒，香港親中派實政圓桌政治人，曾經參與2023年香港區議會選舉。
長毛象

長毛象係一種長鼻目嘅象，周身冚晒長毛。因為長毛象盛產響凍原地帶，所以要有長毛。佢重有一浸好厚嘅肥膏抵冷。佢哋約莫喺公元前1700年絕種。
長毛象亦都有音譯做猛獁象，來自英文Mammoth。

原產地
長早到更新世嗰陣已經散到歐洲、亞洲、北美洲等地方。

食
長毛象主要食植物。夏季佢食禾草同荳，冬季就食灌木、樹皮。長毛象多數係羣居。

敵人
專家相信，長毛象響BB仔嗰陣，經常會畀劍齒虎同歐洲山貓襲擊，但真正大量食佢哋嘅應該係原始人。據講，長毛象之所以絕種，可能同原始人有關。

點解絕種
有好多可能原因，一般專家未有定論。氣候改變、人類濫捕、放牧壓力、病毒感染、食物短缺等等都有可能。
現時日本人正積極用DNA複製技術，計劃「重新製造」長毛象。
鄧雯蕙

鄧雯蕙係香港親中派政治人物兼旅遊界人士，恆利旅運有限公司常務董事。

選舉經歷
喺2021年9月，佢當選成為香港特别行政區選舉委員會旅遊界委員。
譚德開

譚德開，香港親中派政治人。

政治立場
佢係香港親中派人士，2023年香港區議會選舉後被政府委任做區議員，又透過都善關愛隊進行國民教育宣傳。
明偉傑

明偉傑，香港親中派政治人。
喺政府大幅度削減直選議席同排除民主派參選，選舉委員會委員可以互相提名都唔當係利害衝突嘅制度下嘅2023年香港區議會選舉，明偉傑曾經以無申報政治聯繫名義參選地區直選（觀塘中），攞到2222票，未能當選。
陳貴和

陳貴和，香港親中派政治人，2023年香港區議會選舉後被政府委任做區議員，任職中旅集團。
邵珮詩

邵珮詩（英文：Veronica Siu，1990年4月30號—）係前香港無綫電視經理人合約女藝員，2014年度香港小姐競選嘅冠軍。

簡歷
邵珮詩喺香港出世，自細喺加拿大溫哥華成長。佢參選2012年度溫哥華華裔小姐競選，輸畀鄧佩儀攞亞軍。到2014年佢返香港參選香港小姐競選冠軍，同時攞到冠軍、「最上鏡小姐」同「友誼小姐」。2015年度佢代表香港參選國際中華小姐競選，並攞到亞軍。佢做咗無綫電視藝員，主要工作係做時尚節目《港生活·港享受》節目主持。
邵珮詩男朋友係無綫藝員林浩文，2020年4月畀傳媒揭發佢哋已經秘密拍拖四年，而佢之前亦只係用「圈外男友」形容林浩文。
徐道睦

徐道睦係香港親中派政治人物。

選舉經歷
喺2021年9月，佢成為香港特别行政區選舉委員會同鄉社團委員。
喺2021年香港立法會選舉，佢提名陳仲尼。
吳換炎

吳換炎，香港親中派政治人物，香港福建社團聯會主席、全國政協委員，新二金達城實業有限公司董事長。

政治主張
佢係香港親中派一員，支持所謂『愛國者治港』主張，話管治香港嘅人一定要忠於中國共產黨，又支持北京未經諮詢或香港人同意，強行訂立嘅《港版國安法》，佢又形容香港年青人被反對派洗腦。

選舉經歷
喺2021年9月，佢成為香港特别行政區選舉委員會同鄉社團當然委員。之後佢喺李家超無提政綱嘅情況下，有份提名李家超參與2022年香港行政長官選舉。
警廉衝突

警廉衝突係响1977年，香港廉政公署檢舉大批警務人員而觸發嘅，10月28號四千名警員到警察總部示威，又派五個代表同警務處處長施禮榮會談。後來施禮榮答應准許成立員佐級警務人員協會等三項要求之後，警察先至分批離開，但係有百幾個差人經過和記大廈嘅時候衝擊廉署總部，重拆咗廉署招牌落嚟，五個廉署人員受傷。

史
當時和記大廈內廉政公署執行處辦公室
1960、1970年代警隊貪污風氣極盛，當年警界每年由「黃、賭、毒」收得賄款高達十億港元。情況迫使港英當局1974年2月15號成立「總督特派廉政專員公署（ICAC）」，短短3年間就用貪污罪名起訴近200名警員，警隊人人自危。由於沉重心理壓力，先後有被查差人自殺。
1977年10月28號（散仔會成立第二日），約2000到4000個差佬到警察總部靜坐抗議，又遊行到港督府請願。其後將一萬一千個差人簽名交到港督手上，要求廉署停止調查警隊貪污。之後重有100人衝去和記大廈破壞廉署執行處總部包括大門，5名外籍廉署官員走出去即被圍毆。大批當值警員迅速趕到制止同事所為。
事後，時任港督麥理浩頒布特赦令平息事件。麥理浩宣佈1977年1月1號前所犯貪污罪行，情況普通就唔再查。其後立法局修改《警隊條例》，授權警務處處長，若果有警員違反命令就可以即時炒人，又禁止警員公開集會。
路文史丹拿

路文史丹拿（粵拼：lou6 man4 si2 daan1 naa4，捷克文：Roman Staněk，2004年2月25號—）係捷克一位賽車手，喺2023年嗰陣參加咗第70屆澳門格蘭披治大賽車。
跳飛機

跳飛機（英文：Hopscotch）係一種細路遊戲，玩家喺地上畫個飛機形狀嘅圖，跟玩法喺上面跳。個圖形通常似雙翼式飛機，所以咁叫。圖形分開好多格（通常有九格），每一格有一個冧巴。
跳飛機最早喺羅馬帝國統治時期嘅英國出現，用嚟訓練羅馬兵，羅馬兵要着晒成套好重嘅盔甲嚟跳，練平衡、步法。之後啲羅馬兵嘅仔仔女女有樣學樣，呢個遊戲傳遍歐洲。
跳飛機喺1950年代至1980年代嘅香港相當流行，當時香港幾乎所有兒童遊樂場同小學操場都會有跳飛機嘅位。就算空地一塊，只要有一支粉筆或樹枝，細路響地上畫「跳飛機」嘅九個格，然後一齊玩。隨著香港經濟發展同娛樂方式嘅改變，跳飛機呢個遊戲經已息微喇。

玩法
英倫嘅跳飛機，連埋歌仔。
玩法每處地方都有啲分別，下面係香港嘅玩法：
遊戲通常由第一格開始。
玩家首先拋一條手鏈（或重嘅嘢）入第一格，然後扐起。
之後，拋手鏈入第二同三格，然後雙腳跳入第一格，然後順序到手鏈之前嘅一格，執起手鏈。
第四、五格同第七、八格係一對並排嘅飛機翼。執起喺第六格或第九格嘅手鏈時，雙腳分開企響呢兩格之內。
到執第九格時，雙腳一齊踩第七第八格之後，要跳起轉身背著第九格，然後伸手摸手鏈，摸倒扐起，跳返起點。
如果玩家做錯上面嘅程序、掟唔中、拋出界、失去平衡，都算輸。輪到下一位玩家，輸咗，再到下一位。返到第一位時，由上次失手嘅地方再開始。

變化
跳飛機唔限於飛機形，重有好多唔同款。有格仔形，有蛇形，好多唔同款。
999離奇三兇手

《999離奇三兇手》（粵拼：gau2 gau2 gau2 lei4 kei4 saam1 hung1 sau2，英文：Dial 999 for the Three Murderers）係一齣1965年嘅港產黑白粵語警匪片，黃鶴聲導演，余麗珍、于素秋、曹達華、林鳳、馮寶寶、李香琴主演。值得留意嘅係于素秋嘅人物設定係外省人，由佢親自講唔鹹唔淡廣府話，唔使人配音，難得一「聽」。
釀魂

《釀魂》（英文：It Remains）係套2023年8月上畫嘅嘅港產奇幻驚慄片，由荷里活回港新銳導演岑嘉彥執導，由盧瀚霆、陳紫萱、朱栢康、吳肇軒、郭翠怡領銜主演，特別演出姜大衛、林耀聲、袁澧林。

故事簡介
子傑、浩天、神婆同珈豪四人前往島上一個隱世村落-赤坎村。村上渺無人煙，只得頹垣敗瓦，唯剩釀酒場裡嘅一對父女-華哥同小晴。
天色入夜，意外接連發生，各種蛛絲馬跡一再顯示有股神秘力量存在，島嶼被一片弔詭氣氛籠罩住。各人喺村裡遇到超出認知嘅異常，呢啲怪異解釋唔到。到底係邊個將佢哋引嚟？佢哋可唔可以逃出呢個呼天不應嘅孤島？
企鵝

企鵝（粵拼：kei5 ngo4*2，學名：Spheniscidae）係一種唔識飛嘅雀，屬於企鵝目，企鵝科。
企鵝主要係喺南半球生活，依家知道全世界有十七、八種企鵝，多數分佈喺南極地區，而其中環企鵝屬嘅漢波德企鵝、麥哲倫企鵝同黑腳企鵝都分佈喺較低緯度嘅溫帶地方，至於加拉帕戈斯企鵝，就分佈更加接近赤道；而完全喺極地生活嘅企鵝得皇帝企鵝同阿德利企鵝兩種。

特徵
企鵝可以話係地球上最唔怕凍嘅雀。佢哋全身鋪滿羽毛，而且皮下脂肪有兩三公分咁厚，呢種特殊嘅生理構造，令到佢咃喺-60℃嘅冰天雪地中，都能夠自由自在咁生活。
曾經分佈喺北極地區、依家絕嗮種嘅大海雀，可能同企鵝一樣咁頂得凍。兩種外表都好似，曾經俾人以為有親緣關係，令到喺發現企鵝嗰陣時，歐洲人幫企鵝改到個名好似大海雀咁。
企鵝同其他雀仔有好多共同特徵：身上有羽毛、重有又尖又硬又突出嘅喙、同埋有爪同鱗嘅雙腳。但係同其他鳥類好唔同，佢哋對翼唔發達，令佢哋唔識飛，亦都唔似其他走禽（例如雞、鴕鳥）咁，因為身體又肥又唔擅長跑。但係企鵝趾間有蹼，對翼都演化到好似槳咁樣。噉嘅身體構造，令佢成為擅長游水嘅動物。
喺陸地上企鵝都係企喺度嘅，佢大部分時間好似人咁用腳來行，但係由於身型肥，佢哋行路都行得好遴迍吓。喺冰天雪地下，如果被捕獵者追嘅話，佢哋會全身傾前伏低喺地下，個肚貼住冰面，好似撑船噉，用腳撑來快速逃走。

企鵝住邊度
佢哋通常住喺赤道以南，喺人跡罕至嘅地方先至見到佢哋。有啲企鵝住喺好凍嘅地方，有啲就住喺熱帶地方。但其實企鵝唔鍾意熱天氣，只有喺凍嘅地方，佢哋先會快活。所以，喺遙遠嘅南極洲沿岸，住得最多企鵝。

企鵝個身體
佢哋睇落唔似雀，佢哋隻翼變成鰭狀，身體好似流線型，能夠輕快咁喺水入面游來游去。企鵝身上冚住一層厚厚嘅防水羽毛。喺呢層羽毛下面有一層比較柔軟嘅絨羽可以保暖。重有，佢哋層皮下面有層脂肪，可以防止體溫散失。
所有嘅企鵝身上都有類似嘅黑白花紋，呢啲花紋令到佢哋求偶嗰陣顯得更加醒目。

企鵝點搵嘢食
佢哋多數喺海面搵食，必要時，佢哋都可以潛落水底搵。皇帝企鵝係潛得最深嘅企鵝。佢哋能夠潛到落二百五十公尺深度搵食，留喺水底停留廿分鐘。佢哋個胃好大，可以離家去好遠嘅地方食飽飽先，然後再遊返去慢慢餵企鵝仔。
喺海度，企鵝非常醒目，重可以潛入水底565米深、廿二分鐘咁耐，亦都可以游出岸邊6到12公里遠，去捉小魚、磷蝦等等嘅嘢來食。
狗不理

狗不理種天津流行嘅中式包，主要用豬肉粒做餡，個包頂頭有18個褶。
黃信介

黃信介（—1999年11月30號）係臺灣政治人物，做過民主進步黨主席。
陳彥霖案

陳彥霖命案係指2019年香港學生陳彥霖疑似遭到香港黑警強姦同謀殺嘅命案，陳彥霖被警方斷定係自殺，但市民及專家普遍都認為疑點重重，要求警方重新調查。2020年8月，死因裁判法庭為呢單案展開研訊，最後陪審團一致裁定陳彥霖「死因存疑」，皆因屍體一早火化咗，只可以攞啲文件紀錄嚟研究。由於案件疑點重重，再加上警方喺呢單案嘅處事手法極為可疑，令人質疑陳彥霖實際上係因為參與反送中運動而遭到香港黑警強姦同謀殺。

死者簡介
死者陳彥霖（Christy Chan，2004年7月16號—2019年9月19號）遇害嗰陣15歲，讀緊職業訓練局青年學院將軍澳分校（校舍喺香港知專設計學院），亦係位游水健將。佢亦積極參與反送中運動嘅示威。

案情
陳彥霖最後露面係9月19號下晝，佢喺美孚見完朋友後，傳短訊話返緊屋企，之後就失咗蹤。屋企人喺9月21號向警方報失蹤。
9月22號，警方聲稱喺魔鬼山對出海面撈到一具全裸女浮屍，嗰時未知身份，列做「屍體發現」案。9月24號完成驗屍，報告聲稱屍體無傷痕同性侵嘅跡像。9月26號，警方聲稱內部已經確認咗死者身份係陳彥霖，初頭用「懷疑謀殺」方向查，申請咗法庭手令向知專設計學院攞閉路電視片。經過調查後，警方聲稱搵唔到謀殺嘅證據，繼續列做「屍體發現」案。
10月5號，警方回覆《蘋果日報》查詢，公開聲稱相信浮屍就係失咗蹤嘅陳彥霖。
10月11號，《蘋果日報》頭版報道陳彥霖死訊，嗰日警方開記者會，聲稱陳彥霖係「自殺」，案件「無可疑」。又聲稱知專設計學院閉路電視影到佢返過學校，之後自己一個行去海皮方向。

知專設計學院閉路電視片段
10月14號上晝，大批學生同市民喺知專設計學院搞悼念活動，又要求校方公開閉路電視片段。同日下晝，校方當眾公開極少部份官方宣布「自殺」前嘅閉路電視片段，不但止顯示唔到佢有自殺先兆或者之後去向，重當場俾人捉到，影片時間標示唔正常噉樣倒退咗下，被懷疑係人手改動影片，兼且失手露餡嘅證據。到10月15號，校方公開「宣稱係」完整嘅閉路電視片段，然而有唔少人指出，片中人嘅身高同樣貌，都同一早公開流傳嘅大有分別，認為可能係由演員冒充，後來拍攝嘅。

「阿媽」現身傳媒話聲稱陳彥霖係「自殺」
10月17號挨晚，無綫電視播出聲稱係陳彥霖阿媽嘅何女士接受獨家訪問嘅片段，話佢肯定陳彥霖係自殺，因為陳彥霖生前有思覺失調。佢希望大家唔好再亂估，畀陳彥霖安息。

家人失嗮蹤
10月18號，社運人士吳子明喺普羅政治學苑my radio網上政論節目天地友政氣做嘉賓，話陳彥霖失蹤之後冇幾耐，就受佢親戚所托，開始動用人脈，四處刮人，一路保持聯絡，不過自從政府宣布早排撈起嘅浮屍係陳彥霖，吳就忽然之問冇法子再揾到陳嘅任何親人。擔心之下，將任務由摷陳彥霖一個，變成要揾佢全家，之後扲埋荷包請埋職業尋人嘅一齊做嘢，都係冇收穫。
統合分析

統合分析（英文：meta-analysis），又叫元分析，係統計學上一種「分析嗮已知嘅研究」嘅分析：科學好睇重嘅一樣嘢係一個結果有冇得再現，即係「唔同人做同一樣嘅研究係咪都會得出相同嘅結果？」呢條問題。

做法
統合分析嘅做法大致上如下：
搵出要研究嘅問題，即係「研究嘅係咩變數」；
搵出有用實際數據嚟研究過呢柞變數之間嘅關係嘅研究論文；
篩選啱用嘅研究，例如可能研究者淨係想睇攞後生仔女（年齡 ）做樣本嘅研究；
用統合分析上會用嘅指標，計出「睇嗮呢柞研究，總體上嘅結果係點」。例如以下條式係考慮效應值嘅計法：
，當中
 係綜觀柞研究啲實驗組嘅平均值， 係綜觀柞研究啲對照組嘅平均值，而  係整體嘅變異數。
喺實際嘅科研上，啲研究者好興响針對某個課題研究咗一大輪之後就做統合分析，並且按統合分析嘅結果嚟決定要信邊個結果。
YG娛樂

YG娛樂（韓文：YG 엔터테인먼트）係梁玄錫喺1996年開嘅藝人經紀公司，2011年上市，同SM娛樂同埋JYP娛樂一齊係韓國嘅三大娛樂公司。
社會科學

社會科學（粵音：se5 wui2 fo1 hok6 | 英文：social science），簡稱社科，係指有系統噉用科學方法嚟研究人類、團體同埋社會嘅學問。包括經濟學同心理學等都屬於社會科學。

基礎
内文：科學、科學方法同社會
首先，社會科學建基於「科學」嘅諗頭，會好似物理學同化學等嘅自然科學噉跟足科學方法做研究；不過同呢啲自然科學唔同嘅係，社科研究嘅係社會同人類行為。社科界會：
根據手上已知係真嘅事實，諗一啲理論出嚟（「基於我哋經已觀察到嘅呢啲現象，我推測啲現象背後嘅法則係噉噉噉，令社會有噉嘅特性」），呢啲理論好多時係用數學模型嘅方式嚟表達嘅；
跟手就靠邏輯性嘅思考，去諗吓呢柞理論會做點樣嘅預測（「如果我提倡嘅呢個理論係真確嘅，理應會...」）；
然後就做實驗同觀察嚟攞數據，驗證吓個理論嘅預測係咪真確（「如果我呢個理論係真確，呢個實驗理應會得出某個某個結果，而個實際嘅實驗結果係...」）；
如果數據顯示，個理論係做唔到準確嘅預測嘅話，就要一係根據攞到嘅數據睇吓個理論要點改先可以令佢做到準確啲嘅預測，一係就要諗新理論取代舊理論。
上述嘅過程會係噉不斷重複，直至手上嘅理論做得到完全準確嘅預測為止－於是乎社會科學就有持續嘅發展，做到愈嚟愈準嘅預測。
一個人玩河內塔嗰陣個腦入面發生咩事呢？領域：心理學，尤其係認知心理學一個人玩河內塔嗰陣個腦入面發生咩事呢？領域：心理學，尤其係認知心理學 股價嘅變化會跟從啲咩規律呢？領域：經濟學同金融學股價嘅變化會跟從啲咩規律呢？領域：經濟學同金融學 巨石陣嘅特性反映當時啲人嘅文化係點呢？領域：考古學巨石陣嘅特性反映當時啲人嘅文化係點呢？領域：考古學

學科
睇埋：科學分枝
社會科學包括：
心理學：研究人類嘅行為、認知同情緒，簡單嘅例子包括研究人類嘅記憶力（可以靠「喺記憶測試上嘅表現」嚟量度）或者智能（可以用智商測驗嚟量度）同各腦區嘅活動有咩關係。廿一世紀初嘅心理學同神經科學以及動物行為學有相當嘅重疊。
社會學：研究社會嘅秩序同一般法則，簡單嘅例子有研究文化（可以靠問卷調查等嘅方式嚟大致噉量度）嘅隨時間變化會唔會跟從乜嘢規律。社會學有陣時會俾人覺得係人文嘅一環，不過可以用到一啲幾數學性嘅研究方法（例子可以睇個體為本模型呢種電腦模擬做法）。
經濟學：研究人點樣生產、分配同消費有限嘅資源，簡單嘅例子有研究一個經濟體嘅普羅大眾使錢嘅方式（錢係一種資源；量度：每個月攞幾多錢嚟做投資？啲錢使落乜嘢嗰度？）。經濟學出嗮名鍾意用大量嘅數學模型嚟分析自己研究嘅現象，當中博弈論就好出名。
語言學：研究人類嘅語言，包括研究語言之間嘅關係（例如粵語同官話都屬漢語、英文同德文都屬日耳曼語族）或者人腦點樣處理語言呀噉；語言學時不時都會涉及研究人腦或者人類嘅行為，所以有時會俾人分類做心靈科學（睇下面）嘅一門。
考古學：通過發掘同調查古人嘅遺跡遺物同文獻（物質文化）嚟研究古代社會－考古學研究者會嘗試搵出古人留落嚟嘅文物（例如係古代嘅工藝品或者建築物），用放射性定年法等嘅方法嚟判定每件文物有幾耐歷史，並且用呢啲文物做基礎判斷古人嘅生活方式。考古學好多時會俾人當係人文學科。
資訊科學（IS）：泛指研究分析、儲藏同操控資訊嘅領域；資訊科學其中最出名嘅一環係圖書館學，會研究圖書館（可以包括數碼圖書館）等儲起資訊嘅社會產物點樣影響人同人之間嘅資訊傳播，以及呢啲資訊傳播會對社會造成咩影響。要留意嘅係，啲人講資訊科學有時會包埋一啲唔係社會科學、但同資訊好有啦掕嘅領域，例如電腦科學。
政治學
軍事學
法學
犯罪學
教育學
新聞學
公共關係學
公共行政學
傳播學
民族學
民俗學
宗教學
人類學
組織心理學
組織行為學
文藝學
史學
雪糕駁船

（英文：ice cream barge）係二戰時期美國海軍旗下嘅船隻，專門供應雪糕畀其他艦艇去激勵士氣。雪糕駁船一共斥資一百萬美金改造，每七分鐘可以整十個美制加侖（約莫38公升）嘅雪糕出嚟。二戰後期派駐西太平洋，之後下落不明。

禁酒令
1914年，時任美國海軍部長Josephus Daniels發出咗一般命令第九十九號，海軍開始全面禁酒。幾年之後美國政府再修憲，由1920年起全國實施禁酒令。美國嘅酒廠一係執笠一係轉型，唔少好似Yuengling同Stroh's噉嘅都轉咗行做雪糕廠。加上冷藏技術嘅發展，雪糕好快就取代咗酒精嘅地位喺全國興起，喺海軍入面亦成為咗幫啲水兵紓壓解困、提升士氣嘅甜品:3:40 。

雪糕廠遊說
美國農業部嘅Basic 7食物表
1941年，為咗應對二戰時期物資短缺，美國政府同其他盟軍一致將雪糕歸類做非必要食物:143。但係喺國際雪糕製造商協會（英文：International Association of Ice Cream Manufacturers）同國家乳業委員會（英文：National Dairy Council）嘅強烈反對同遊說之下，政府唔單只撤回咗呢個決定，仲將雪糕列入農業部嘅Basic 7七樣基本食物表，建議國民每日都要食奶製品:143。
海軍之後亦列咗雪糕做激勵士氣、安穩軍心嘅必要軍需。海軍部長James Forrestal更加喺部下報告話陸軍無限量供應雪糕而佢哋一個禮拜派得兩次之後，將雪糕列咗做最優先事項。有講法話呢個就係海軍決定使成一百萬整雪糕駁船嘅緣由:143。

建造
另一隻混凝土駁船USS YOG-42
因應造船業鋼材短缺嘅問題，美國到咗太平洋戰爭後期焗住要用鋼筋混凝土嚟整駁船，當中就包括改造前派咗去陸軍嘅雪糕駁船:7:25。有唔少中文媒體聲稱雪糕駁船叫做「石英號」（英文：USS Quartz），但呢個講法好大機會係誤傳。雖則石英號同樣係混凝土駁船，但冇記錄顯示佢有專責派過雪糕。其實雪糕駁船並冇正式改過名，編制上淨係叫做BRL（全稱：Barge, Refrigerated, Large，大型冷藏駁船）。
美國海軍係喺1945年同陸軍運輸隊借駁船嚟改裝嘅，工程合共使咗一百萬美金:162。不過呢一百萬究竟整咗幾多隻雪糕駁船出嚟就眾說紛紜。新啲嘅參考資料普遍話得一隻:11:10 :143，亦有講法話有兩隻，反而當時某啲業内資料就提到有三到十一艘不等:11:35，呢個情況可能係源於數法嘅差別。綜合各方講法，專門供應雪糕俾其他艦艇嘅駁船應該只得一艘，其他幾架雖然配備咗整雪糕嘅功能，但仲要送埋凍肉之類嘅其他冷藏物資:12:25。

運作
雪糕駁船有「浮動雪糕工廠」嘅稱呼。船上面配置咗整雪糕嘅設備，每七分鐘可以整到十個美制加侖（約38公升）嘅雪糕出嚟，即係每更整成五百美制加侖（約1900公升）:78。另外仲有位擺多二千美制加侖（約7600公升）嘅雪糕，方便運送:78。雪糕駁船會定時定候派雪糕畀啲冇位擺雪糕機嘅細船，亦有講法話啲雪糕會供應畀一啲叫做「雪糕船」（英文：ice cream ship）嘅船仔，再由佢哋分派畀官兵:143。
雪糕駁船並冇摩打，要靠其他船拖住先郁到。二戰後期派駐咗喺西太平洋，據講泊咗喺密克羅尼西亞嘅烏利西海軍基地（英文：Naval Base Ulithi）:13，喺另一隻供應可樂嘅駁船側邊:11:55。不過有水兵憶述喺所羅門群島嘅瓜島嗰度食過雪糕駁船嘅雪糕，未知係咪同一隻船:11:50。雪糕駁船最後下落不明，或者係同其他混凝土駁船一樣喺某個港灣擱淺咗。
奶茶

奶茶（粵拼：naai5 caa4）係一種將奶同茶溝埋嘅嘢飲，2021年左右2020年主要喺喜馬拉雅一帶嘅西藏、印度等地，仲有蒙古同西域度盛行。響英國殖民地時代嘅英屬印度後，推廣開咗呢樣文化習慣到世界各地，到後尾嘅香港、新加坡、台灣等地，都有咗佢哋嘅特色奶茶。

史
台灣，唐代中期唐德宗時候，開始喺煮茶嘅工序度加入咗酥，酥即係加工發酵過嘅奶；而李泌仲寫過詩將奶沫比做「琉璃眼」。而唐朝茶葉傳入咗西藏後，發展出咗當地特有嘅酥油茶，宋元時代仲將呢種奶茶，傳到咗西域同蒙古。 而13世紀左右酥油茶先至開始喺喜馬拉雅一帶普及開。
英國喺十九世紀初，為咗打破大清嘅茶葉貿易壟斷，睇準英屬印度嘅自然條件，用由中國大陸出產嘅茶種，自己開做茶葉種植，除供返英國嘅市場，喺英屬印度本土都有分銷。啲茶品帶去咗馬來西亞、新加坡等地，興起埋唔少茶檔，啲檔主仲開始喺錫蘭紅茶度溝奶水或煉奶，取代咗印度奶茶原用開嘅香料，形成咗新嘅奶茶口味。
爵祿街

爵祿街（粵拼：zoek6 luk6 gaai1；英文：Tseuk Luk Street）係一條喺黃大仙區新蒲崗工業區入面嘅街，西起彩虹道同大成街交界，東至景福街近文理書院（九龍），全長約400米。
爵祿街位於新蒲崗工業區西部，1950年代尾先至出現。家下新蒲崗工業區本身係啟德機場停機坪一部份，爵祿街就係起喺曾經畀好多國際組織認定為全球最危險跑道之一嘅舊13／31跑道（並唔係後來伸出海入面嘅新13／31跑道）上面，該跑道唔用之後起嘅街道因而攞「著陸」嘅諧音命名為「爵祿街」，有飛機降落嘅意思。

相關
喺英國倫敦唐人街，有一條同名嘅爵祿街（ 英文：Gerrard Street），可以話係唐人街嘅核心，市政府喺街名牌上同時寫有爵祿街嘅中文同英文。
倫敦嘅爵祿街
香港佛教聯合會

1941年12月25號，日本入侵香港，展開對香港三年零八個月嘅統治。當時日本對香港進行一系列嘅社會改造，包括響宗教方面。1942年2月，日軍派出西本願寺僧人宇津木二秀嚟香港統領本地佛教，兼且希望日本同中國佛教融合，喺香港成立咗「香港佛教聯合會」，由佢同釋茂峰一齊做主席。到1945年，日本喺戰事上節節敗退，宇津木為免西本願寺喺香港嘅資產畀英國充公，將呢啲資產轉贈晒畀贈陳靜濤同林楞真兩個居士。

成立後
1945年，一眾參加過「舊佛聯」嘅本地佛教人士重新舉行成立儀式，由釋筏可做理事長一職（即係宜家嘅會長）。

會屬學校
佛聯會營辦政府津貼中學 13 間、津貼小學 8 間同埋非牟利幼稚園 6 間。
中學
佛教黃鳳翎中學
佛教大雄中學
佛教善德英文中學
佛教筏可紀念中學
佛教慈航智林紀念中學
佛教葉紀南紀念中學
佛教沈香林紀念中學
佛教覺光法師中學
佛教黃允畋中學
佛教孔仙洲紀念中學
佛教慧因法師紀念中學
佛教何南金中學
佛教茂峰法師紀念中學
小學
佛教中華康山學校
佛教黃焯菴小學
佛教慈敬學校
佛教林炳炎紀念學校
佛教林金殿紀念小學
佛教劉天生學校
佛教明珠學校
佛教榮茵學校
佛教陳榮根紀念學校
工業界（第二）功能界別

工業界（第二）功能界別係香港立法會一個功能界別，選民嚟自香港中華廠商聯合會會員。
喃嘸先生

喃嘸先生，又叫喃嘸師傅，俗稱喃嘸佬，原本稱喃巫，係廣東對當地道教正一散居道士嘅蔑稱、廣東江門新會地區有關於喃嘸佬的諺語：“千畝萬畝比唔上一個喃嘸包，千頃萬頃比唔上一個喃嘸釘一釘（即喺引罄、鐺鑼等法器敲打發出嘅聲音）”帶有貶義的意思。喃嘸佬的道教科儀以正一派科儀為基礎，結合廣東當地的民間信仰風俗，遣生出具當地特色的宗教儀式。

行頭
喃嘸先生係師徒制。做喃嘸先生嘅都係男人。亦有女性做呢行，不過行頭就窄得多，只係喺道觀幫人做法事。就香港嚟講，就有大慨 500 個喃嘸先生做殯儀行業相關嘅嘢。
香港數字資產交易所

香港數字資產交易所（Hong Kong Digital Asset Exchange）係一個位於香港嘅數碼資產交易平台，由楊凱文創立兼擔任行政總裁，標榜推動數字資產普及化同實體化。喺九龍彌敦道亦有設立交易實體店。除咗加密貨幣之外，亦有NFT買賣嘅業務。
楊凱文不時會就關於加密貨幣嘅話題，接受香港傳媒訪問，但由於於佢哋喺2022年2月，喺無綫電視節目《東張西望》用貌似資訊報導實為廣告嘅形式宣傳業務，所以被部分黃色經濟圈支持者視為「藍店」。另外，《東張西望》亦被指控喺呢次植入式廣告入面，有關宣傳欺騙有啲願意接受街頭訪問嘅人，令佢哋無辜成為廣告嘅一部分。
馬來西亞運動會

馬來西亞運動會（馬來話：Sukan Malaysia）係一項涉及馬來西亞13個成員州屬同聯邦直轄區嘅青年運動員每兩年一次嘅全國綜合運動會。呢一個運動會由馬來西亞體育理事會、各個成員州屬嘅州體育理事會、馬來西亞奧林匹克委員會同埋運動會各個體育項目嘅國家體育總會管理。

歷史
馬來西亞運動會喺1983年由當時文化、青年及體育部長安華概念化。提議一項全國運動會將會有助提高體育品質、產生同鼓勵運動員參與州級體育競賽、改善體育官員表現、鼓勵各州建築新體育場地以及升級維修現有體育場地同埋為馬來西亞社群之間培育國家團結精神。首先，部長提議由1985年8月15號到9月2號舉辦首屆馬來西亞運動會，包括6種運動項目，網球、乒乓波、單車、田徑、藤球同排球。不過，大眾提交咗新建議喺馬來西亞體育理事會以包括更加多體育項目。大會接收咗提議，並決定由1986年每兩年舉辦運動會，同東南亞運動會交替。
第一屆馬來西亞運動會喺1986年4月19號至26號喺吉隆坡舉行，由馬來西亞13個州屬、吉隆坡聯邦直轄區、馬來西亞大學體育理事會（MASUM）、馬來西亞皇家警察同埋馬來西亞武裝部隊一共3849位運動員參加。第三屆賽會喺1990年喺沙撈越舉行，係沙撈越州第一次，亦係東馬來西亞第一次舉辦嘅馬來西亞運動會。

會屆
20141986、1988、2011、20131990、20161992、20201994、20181996、20121998200020022004200620082010 馬來西亞運動會主辦州
所有州屬都主辦過各自嘅馬來西亞運動會，除咗吉蘭丹。
鴻福苑

鴻福苑（粵拼：hung4 fuk1 jyun2；英文：Hung Fuk Court）係香港一個居者有其屋屋苑，喺香港仔田灣，近田灣邨，喺1997年入伙，係居屋計劃第十八期乙嘅屋苑。
張寶華

張寶華（英文：Sharon Cheung）係香港上市公司管理層、電台節目主持人同專欄作家，祖籍上海，喺香港出世。佢原本係電視新聞記者。

簡歷
1989年六四事件，當時只係十六歲嘅張寶華被喺天安門廣場絕食靜坐嘅學生感動，佢相信社會要進步，人民就必須辨真相、明是非，所以就立志做記者。
張寶華1995年喺香港中文大學新聞與傳播學系畢業，入《南華早報》做三年政治記者，1998年轉投香港有線電視新聞部。
2000年10月，香港特首董建華去北京述職嗰陣，張寶華猛咁問當時嘅中共總書記兼國家主席江澤民，重問佢係咪「欽點」董先生連任特首。結果江澤民發嗮火，話香港記者問嘅問題「too simple, sometimes naive」而出名。
2005年佢去英國牛津大學進修一年，2007年開始喺香港電台做電台節目主持。

蔡子強
張寶華喺東週刊專欄文章中，回應梁家權時，指蔡子強：「男人，好的壞的都會有人愛，就是除了是小家敗氣的一種。」引發廣泛討論，成為當時唔少人茶餘飯後話題。
但喺2022年1月21號，張寶華喺佢自己嘅YouTube頻道節目入面，澄清蔡子強冇追過佢。

第一爐香
喺許鞍華改編自張愛玲同名小說嘅2020年電影《第一爐香》裏面，佢客串演出，並出席喺香港舉行嘅首映禮，係佢電影生涯處女作。
許鞍華、秦沛、張寶華、梁洛施、黎芷珊出席電影《第一爐香》香港首映禮

藝術家
佢喺童年嗰陣學畫，2018年，佢攻讀香港藝術學院同澳洲皇家墨爾本理工大學（RMIT）合作嘅Fine Art藝術學士課程，並入Dean's list。

被江澤民大鬧too simple，sometimes naive
2000年10月27號，香港行政長官董建華去北京述職嗰陣，張寶華問到中共總書記江澤民支唔支持董建華連任特首，喺得到肯定嘅答覆後繼續問江澤民嘅表態有無「欽點」嘅意味。江澤民發脾氣，大聲鬧香港記者「跑得比西方記者還快」、「問嘅問題 too simple，sometimes naive.（太簡單，有時好幼稚）」，成為佢記者生涯其中一個重要事件。

支持《港版國安法》疑雲
喺2020年中，北京未經諮詢或香港人同意，強行訂立嘅《港版國安法》，曾經有一名支持呢條法例嘅聯署出現張寶華嘅名，但有關聯署之後被揭發做假，除咗張寶華之後否認有參與，另外名單上嘅蔣志光、徐熙媛、李巧靈之後都否認有份，而陳汝騫就一早離世。
麥斯亞斯特臣

麥斯亞斯特臣（粵拼：mak6 si1 aa3 si1 dak6 san4，英文：Max Esterson，2002年10月9號—）係美國一位賽車手，喺2023年嗰陣參加咗第70屆澳門格蘭披治大賽車。
黃秀偵

黃秀偵，係台灣音樂製作人、和聲演唱者。佢喺國立台灣藝術大學聲樂系畢業。

經歷
佢做過《超級偶像》、《華人星光大道》嘅和聲編譜工作。佢做過齊豫《橄欖樹2014台北演唱會》嘅和聲。

音樂作品
呢個表唔完整，歡迎加料。
《美滿姻緣》
《說法品》
《德行品》
《大愛讓世界亮起來》
NT

新界（New Territories），香港三大區域之一。
澳大利亞北領地（Northern Territory）。
加拿大西北地區（Northwest Territories），郵政簡寫 NT
荷屬安的列斯（Netherlands Antilles），FIPS 號碼係 NT

其他
Windows NT，一類微軟嘅作業系統。
新臺幣，其中 NT 係常用嘅代碼之一

細楷
nt可以係：
核苷酸（nucleotide）
new type，即係高達動畫嘅「新人類」咁解。
兩個拉丁字母嘅搞清楚
連浩民

連浩民係香港親中派政治人物，祖籍潮州，HKE Holdings（1726）主席兼執行董事。大聖集團創辦人，永卓御富國際有限公司創辦人暨執行董事，大聖證券創辦人暨執行董事，大聖資產管理有限公司（前大福國際資產管理）創辦人暨執行董事。

部分事件
佢曾經因為投資恒大嘅房車寶項目，但其後恒大財政惡化，連浩民去到2022年6月因為入稟申請恒大清盤，得到一啲傳媒嘅關注。

政治立場
佢係香港親中派成員，支持大幅度削減直選議席同埋排除民主派嘅所謂完善選舉制度同埋愛國者治港。

選舉經歷
喺2021年9月，佢成為香港特别行政區選舉委員會基層社團委員。
陳凌力

陳凌力，香港親中派人士。

政治立場
佢係香港親中派成員，支持並透過「關愛隊」推廣北京未經諮詢或香港人同意強行訂立嘅港版國安法。
黃卓謙

黃卓謙，香港親中派政治人，曾經參與2023年香港區議會選舉。
馮務君

馮務君，香港親中派政治人，曾經參與2023年香港區議會選舉。
劉婉燕

劉婉燕，香港親中派政治人，曾經參與2023年香港區議會選舉。
謝戰

謝戰，香港親中派政治人物兼天主教界人士。

選舉經歷
喺2021年9月，佢成為香港特别行政區選舉委員會宗教界委員。之後佢喺李家超無提政綱嘅情況下，有份提名李家超參與2022年香港行政長官選舉。
義犬報恩

義犬報恩 (1953年電影)，香港一齣粵語長片，高威廉導演，白燕、張活游主演。
義犬報恩 (1975年動畫)，日本富士電視台片通，黑田昌郎導演。
義犬報恩 (1997年動畫)，日本動畫電影，黑田昌郎導演。
義犬報恩 (1999年電影)，美國西片，Kevin Brodie導演，Jack Warden、Jeremy James Kissner主演。
劉珮珊

劉珮珊，MH,香港親中陣營政治人，灣仔區議會前任增選委員。現任灣仔區委任議員。

選舉經歷
2003年第2屆香港區議會選舉，佢代表民建聯參選灣仔區議會修頓選區，輸畀泛民主派金佩瑋；喺2021年9月，佢成為香港特别行政區選舉委員會委員(港九分區委員會、地區撲滅罪行委員會及地區防火委員會委員代表)。2022年，佢喺李家超無提政綱嘅情況下，有份提名李家超參與2022年香港行政長官選舉。
劉堅

劉堅，香港親中派政治人物，曾經參與2019年香港區議會選舉但係落敗。
華佗

華佗（粵拼：waa6 to4；145年—208年），係東漢末年嘅出名醫師，因為唔肯幫曹操醫病而畀佢殺咗。相傳佢發明咗隻叫「麻沸散」嘅麻醉藥幫病人做外科手術。
花好月圓

《花好月圓》（英文：Elixir of Love），係套2004年上畫嘅香港電影，由葉錦鴻執導，楊千嬅、任賢齊、鍾鎮濤、葛民輝、林雪、方力申主演。故仔講女主角係個有體臭嘅公主，男主角研究點樣醫好佢。
男主角個名叫沈夢溪，但同北宋科學家沈括（號夢溪丈人）完全無關。
分塊

分塊（英文：chunking）係記憶術嘅一種，指將要記嘅訊息分做幾舊嘅做法。舉個例子說明，一個人喺嘗試記住一個 8 個位嘅電話號碼 2600 5600 嗰陣，個人可以將段數字分做兩橛分別 4 個位長而且各自有意義嘅數字串（2600 同 5600），令到佢個短期記憶由本嚟要記 8 件物件變成記 2 件。而電話號碼嘅設計亦都有運用呢條原則：世界各地嘅電話號碼好多時會將一段號碼分割做幾橛。

應用
速讀有時會用到分塊嘅做法。
侯志強

侯志強係香港親中派政治人物。

政治立場
佢係香港親中派一員。
佢曾經參與公開聯署支持北京未經諮詢或香港人同意，強行訂立嘅《港版國安法》。

選舉及提名經歷
喺2016年，佢成為香港特别行政區選舉委員會鄉議局委員。之後，佢有份提名林鄭月娥參與2017年香港行政長官選舉。
劉國輝

劉國輝係香港親中派政治人物兼漁農界人士。
佢曾經參與公開聯署支持北京未經諮詢或香港人同意，強行訂立嘅《港版國安法》。

選舉經歷
喺2016年，佢成為香港特别行政區選舉委員會漁農界委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會漁農界委員。
喺政府大幅度削減直選議席比例之後嘅首次立法會選舉，佢提名李廣宇。
吳菲菲

吳菲菲，香港親中派人士，婭菲國際藝術教育有限公司董事。
佢曾經參與公開聯署支持北京未經諮詢或香港人同意，強行訂立嘅《港版國安法》。
張傑

張傑係香港親中派政治人物。
佢曾經參與公開聯署支持北京未經諮詢或香港人同意，強行訂立嘅《港版國安法》。

選舉經歷
喺2016年，佢成為香港特别行政區選舉委員會工業界（第一）委員。之後，佢有份提名林鄭月娥參與2017年香港行政長官選舉。
史丹尼斯拉斯·迪艾恩

史丹尼斯拉斯·迪艾恩（法文：Stanislas Dehaene，1965年生）係一位法國嘅認知心理學家、神經科學家同數學家。佢喺法蘭西學院擔任實驗認知心理學教授，同時係法國原子能委員會神經影像中心（NeuroSpin）嘅主任。
毒丈夫

《毒丈夫》（粵拼：duk6 zoeng6 fu1，英文：The Cruel Husband）係一齣1959年嘅港產黑白粵語警匪片，吳回導演，吳楚帆、紫羅蓮、李清主演。

情節
俊明為咗要娶有錢女夏美蓮，殺咗唔肯離婚嘅孫碧君，之後怪事連連。
楊業宏

楊業宏（1900年—1972年7月3號）係香港1930-70年代電影、電視演員，曾先後參與超過500部電影。
徐小英

徐小英，香港親中派傳媒人，《鏡報》副董事長，已故親中派元老徐四民嘅女。

政治立場
佢係香港親中派嘅成員，主張粵港兩地金融法律業界嘅合作，鼓勵香港金融法律人才北上珠三角創業，讓香港金融業進入珠三角市場發展。
佢曾經參與公開聯署支持北京未經諮詢或香港人同意，強行訂立嘅《港版國安法》。
方三馨

方三馨，香港親中派人士。
佢曾經參與公開聯署支持北京未經諮詢或香港人同意，強行訂立嘅《港版國安法》。

虛假學歷
佢報稱自己攞到美國加州哈姆斯頓大學榮譽博士，但係喺聯合國嘅國際大學聯盟(The International Association of Universities，IAU)資料庫入面並無哈姆斯頓大學嘅資料，亦佢被列入美國專上教育辦公室認可名單入面。另外，美國奧勒岡州政府對佢哋所頒授嘅學位只作有限度承認。
曾寶真

曾寶真，香港親中派人士。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。
李幼岐

李幼岐，香港親中派政治人。

政治立場
佢係香港親中派人士。支持九二共識，反台獨，另外亦關注朝鮮半島問題。佢亦形容，香港反送中運動係暴力示威同埋有外國勢力干預。
佢曾經參與公開聯署支持北京未經諮詢或香港人同意，強行訂立嘅《港版國安法》。
林小明

林小明，香港親中派演藝界人士。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。

選舉及提名經歷
喺2016年，佢成為香港特别行政區選舉委員會體育、演藝、文化及出版界（演藝小組）委員。之後，佢有份提名林鄭月娥參與2017年香港行政長官選舉。
朱英

朱英，香港親中派人士。
佢曾經參與公開聯署支持北京未經諮詢或香港人同意，強行訂立嘅《港版國安法》。
林璟陶

林璟陶係香港親中派人士。

政治立場
佢係親中派嘅成員。主張香港電台作為政府喉舌，唔接受佢哋批評政府。又曾經喺公民黨喺港珠澳大橋嘅司法覆核同埋外傭居港權問題上，話佢哋為咗達到不可告人嘅政治目的，無所不用其極，並且喺當中散播公民黨支持外傭居港權謠言。
佢曾經參與公開聯署支持北京未經諮詢或香港人同意，強行訂立嘅《港版國安法》。
林紹奮

林紹奮，香港親中派人士。
佢曾經參與公開聯署支持北京未經諮詢或香港人同意，強行訂立嘅《港版國安法》。
雷諾汽車

雷諾（Renault）係法國汽車公司，1999年開始同日本嘅日產汽車建立咗合作關係。
Iveco Bus

Iveco Bus（原名Irisbus）係歐洲一間巴士製造廠，1999年1月由雷諾同埋歐霸嘅巴士生產業務合併而成。同年Irisbus收購Ikarus Bus，2006年將佢賣走。
2001年起，Irisbus成為歐霸全資附屬公司。2013年，Irisbus改名為Iveco Bus。
Renault Trucks

Renault Trucks，喺香港有稱為金威龍，係法國一間貨車製造廠，總部喺法國第二大城市里昂。
Renault Trucks嘅前身係Renault Véhicules Industriels，喺1978年由Saviem公司（1955年由雷諾巴士及貨車生產、Somua同埋Latil合併而成）同埋雷諾喺1975年由米芝蓮收購得嚟嘅Berliet公司合併而成，出貨車同埋巴士。1992年公司改叫Renault V. I.。
1999年Renault V. I.嘅巴士生產分拆到雷諾同埋歐霸合資嘅Irisbus。2001年起Renault V. I.成為富豪集團屬下公司，2002年改名Renault Trucks。
邱偉銘

邱偉銘，香港親中派政治人物。

政治觀點同選舉經歷
佢係香港親中派嘅一員，反對台灣獨立。佢曾經參與公開聯署支持北京未經諮詢或香港人同意，強行訂立嘅《港版國安法》。
喺2021年9月，佢成為香港特别行政區選舉委員會委員(內地港人團體代表)。
2022年，佢喺李家超無提政綱嘅情況下，有份提名李家超參與2022年香港行政長官選舉。
王祖藍

王祖藍（粵拼：wong4 zou2 laam4；英文：Wong Cho-lam，1980年1月9號—）係香港一位舞臺劇演員、電視演員、編劇、配音員、報幕員、電台播音員、主持、司儀、填詞人、作曲家同歌手，香港作曲家及作詞家協會會員。佢曾經係無綫電視旗下嘅經理人合約藝員、英皇娛樂旗下歌手、邵氏兄弟藝人。佢鄉下喺廣東東莞厚街。佢嘅第一餅專輯《處處祖藍》喺2008年11月27號發佈。2015年2月14號同李亞男結婚。佢2021年開始出任無綫電視「首席創意官」。

早年經歷
王祖藍早年喺馬鞍山恆安邨長大，小學就讀基督教香港信義會馬鞍山信義學校，同容祖兒係同班同學；中學時就讀聖公會曾肇添中學，之後升讀香港演藝學院；攞到戲劇學院一級榮譽藝術學士，主修表演。佢喺番禺拍攝尋根節目嘅時候，發現自己同陳奕迅係遠房親戚。

政治參與同經歷
佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。

包貝爾婚禮鬧伴娘事件
内文：包貝爾婚禮鬧伴娘事件
2016年3月30日，演員包貝爾喺印尼巴厘島舉行婚禮，婚禮過程入面鬧伴娘嘅影片喺網絡上曝光後，引發輿論爭議。參與嘅人員有新郎包貝爾同伴郎韓庚、王祖藍、杜海濤同埋曾一竣。
陳榮美

陳榮美（—2024年）係香港已故親中派政治人物，新寶院線老闆。

政治立場
佢係香港親中派一員，曾經有份參與舉辦一啲賀國慶嘅活動。佢曾經參與公開聯署支持北京未經諮詢或香港人同意，強行訂立嘅《港版國安法》。

選舉及提名經歷
喺2016年，佢成為香港特别行政區選舉委員會體育、演藝、文化及出版界（演藝小組）委員。之後，佢有份提名林鄭月娥參與2017年香港行政長官選舉。
陳秀玲

陳秀玲，香港親中派人士，宏利人壽保險國際股份有限公司分行經理。
佢曾經參與公開聯署支持北京未經諮詢或香港人同意，強行訂立嘅《港版國安法》。
莊沁如

莊沁如，香港親中派人士。
佢曾經參與公開聯署支持北京未經諮詢或香港人同意，強行訂立嘅《港版國安法》。
陳永泰

陳永泰，香港親中派人士。
佢曾經參與公開聯署支持北京未經諮詢或香港人同意，強行訂立嘅《港版國安法》。
施紀賢內閣

施紀賢內閣，喺2024年7月5號上任，接替辛偉誠內閣。
當年7月4號嘅大選，保守黨慘敗，施紀賢爵士領導嘅工黨得國會多數組閣。
維港渡海泳

維港渡海泳係香港一項游過維多利亞港嘅游水比賽。

舉辦年期
1906年至1941年（之後因為香港淪陷而停辦）
1947年至1978年（之後因為維多利亞港污染同埋尖沙咀火車站拆卸工程而停辦）
2011年到而家（2019年嗰屆因為反逃犯條例修訂運動局勢唔明朗而取消，2020年嗰屆因為武漢肺炎香港疫情而取消，2021及2022年繼續舉辦但實施咗防疫措施，2024年因為颱風關係而取消）
呢篇係同香港文化、康樂或運動有關嘅楔位文章。你可以透過編輯或修訂增加佢嘅內容。